Netto i Stege på Møn må tage deres egne varer i brug for at holde vandet ude

Har du billeder af oversvømmelserne, som du har lyst til at dele? Så tip os på e-mail 1224@eb.dk eller på sms/mms til 1224

Forhøjet vandstand giver onsdag aften store problemer flere stedet i landet.

Netto i Stege på Møn er lige nu nødsaget til at tage alternative metoder i brug for at holde vandet ude af butikken.

- Der står fire-fem medarbejdere og skovler vand væk fra indgangen, fortæller Ekstra Bladets fotograf Per Rasmussen, der er til stede på adressen i Stege.

- Der bliver i øjeblikket lagt poser med mel og sække med kattegrus ud foran butikken, fortæller han om situationen i butikken, der før stormfloden ikke har haft adgang til sandsække.

Artiklen fortsætter under billederne

Kattegrus og mel bruges kreativt i kampen mod vandmasserne. Foto: Per Rasmussen

I butikkens vindfang er det køkkenruller, der tages i brug. Foto: Per Rasmussen

Lidt mere konventionelt værktøj tages også i brug i Stege. Vandet fejes ud og store ruller køkkenrulle er lagt ud på gulvet. Foto: Per Rasmussen

Netto-butikken ligger på pladsen Ved Stranden 32 lige ud til vandet i Stege. Vandet kommer angiveligt nordfra fra Stege Bugt og giver i øjeblikket en vandstand på cirka 70 centimeter på pladsen.

Ekstra Bladets mand på stedet fortæller desuden, at de fleste omkringliggende butikker allerede er dækket ind med sandsække, men at supermarkedet først nu er begyndt at modtage den slags beskyttelse mod vandet.

- Turistkontoret i nærheden er også hårdt ramt af vandet, men beredskabet kommer med flere sække nu. Folk her i byen hjælper hinanden, siger han.

Butikschefen i Netto i Stege har ikke haft lyst til at komme med en kommentar til Ekstra Bladet.